**Jautājumi**

1. Atbilstoši projektu iesniegumu atlases nolikumam, projekta iesniegumam papildus jāpievieno neatkarīga eksperta ēku energoefektivitātes jomā izstrādāts pārskats par energosertifikāta aprēķinos izmantotajām ievaddatu vērtībām, kas veikts saskaņā ar normatīvajiem aktiem ēku energoefektivitātes aprēķina jomā un izstrādāts, ietverot Ministru kabineta 2016. gada 9. augusta noteikumu Nr. 534 “Darbības programmas “Izaugsme un nodarbinātība” 4.2.1. specifiskā atbalsta mērķa “Veicināt energoefektivitātes paaugstināšanu valsts un dzīvojamās ēkās” 4.2.1.2. pasākuma “Veicināt energoefektivitātes paaugstināšanu valsts ēkās” pirmās projektu iesniegumu atlases kārtas īstenošanas noteikumi” (turpmāk – MK noteikumi Nr.534) 2.pielikumā “Pārskats par ēkas energosertifikāta aprēķinos izmantotajām ievaddatu vērtībām” minēto informāciju.

Ja šis pārskats tiek sagatavots pēc citas pārskata forma, nevis pēc MK noteikumu Nr.534 2.pielikumā norādītās, tad, cik lielā mērā informācijai jāsakrīt ar 2.pielikumā minēto informāciju? Piemēram, vienā pārskata formā tiek izmantota mērvienība kWh, bet otrā MWh – informācija nesakrīt pilnībā.

ATBILDE

Ja neatkarīgajam ekspertam ēku energoefektivitātes jomā, kurš nodrošinās iesniegtā pārskata pārbaudi, nav iespējams pārliecināties par norādīto informāciju - informācija nav izsekojama, kā arī nav iespējams saprast, kādēļ ir norādīta tieši šāda informācija, vai arī pārskats nav sagatavots pietiekoši detalizēti, var tikt pieņemts lēmums par projekta apstiprināšanu ar nosacījumu, norādot, kāda papildus informācija ir jāiesniedz. Informējam, ka MK noteikumu Nr.534 2.pielikums ir sagatavots salīdzinoši detalizēti, lai varētu nodrošināt projekta iesnieguma izvērtēšanu.

Lai nerastos šāda situācija, pirms projekta iesniegšanas ir iespējams sagatavot neatkarīga eksperta energoefektivitātes jomā izstrādātu papildus informāciju jau esošajam pārskatam, kas iekļauj MK noteikumu Nr.534 2.pielikumā trūkstošo informāciju vai arī pārstrādāt esošo formu uz MK noteikumu Nr.534 2.pielikumā noteikto.

Vēršam uzmanību, ka nav iespējams noteikt, kurām sadaļām noteikti jāsakrīt, jo katra neatkarīga eksperta energoefektivitātes jomā izstrādātā pārskata forma ir atšķirīga un tajā iekļautā informācija tiek atspoguļota savādāk.

1. Lūgums skaidrot MK noteikumu Nr.534 32. punktā ietverto informāciju “Pasākuma ietvaros ir atbalstāmi tādi ēku energoefektivitātes paaugstināšanas pasākumi, ko pārskatā par energosertifikāta aprēķinos izmantotajām ievaddatu vērtībām paredzējis neatkarīgs eksperts ēku energoefektivitātes jomā”. Ja ir izstrādāts senāks energosertifikāta pārskats, kurā nav minētas visas plānotās veicamās darbības, kā rīkoties šajā gadījumā - vai sagatavot jaunu pārskatu?

ATBILDE

Skaidrojam, ka MK noteikumu Nr.534 32.punkts nosaka, ka pasākuma ietvaros var veikt tādus **energoefektivitātes paaugstināšanas pasākumus**, ko paredzējis neatkarīgs eksperts ēku energoefektivitātes jomā (turpmāk – eksperts). T.i., ja eksperts pārskatā ir noteicis, ka nepieciešams atjaunot inženiertehniskās sistēmas, tad pasākuma ietvaros tās ir attiecināmās izmaksas. Ja eksperts šādas darbības apzināti nav noteicis, tad pasākuma ietvaros inženiertehnisko sistēmu atjaunošana nav attiecināma. Savukārt, ja pārskats izstrādāts agrāk un tajā nav iekļautas tādas ēku energoefektivitātei paaugstinošas darbības, kurās šobrīd būtu nepieciešams ieguldīt, papildus pārskatam nepieciešams iesniegt papildus informāciju, ko sagatavojis eksperts un norādījis veicamās darbības atbilstoši ēkas šī brīža stāvoklim.

Vēršam gan uzmanību, ka MK noteikumu Nr. 534 32.punkts attiecināms tieši uz energoefektivitātes pasākumiem, nevis uz tādiem pasākumiem, kā, piemēram, restaurācijas darbi, kas nekādā veidā nav attiecināms uz neatkarīgo ekspertu ēku energoefektivitātes jomā, līdz ar to šādas darbības nav jānorāda pārskatā.

1. Ja ir caurs jumts, vai to drīkst nomainīt un tās būs attiecināmās izmaksas?

ATBILDE

Jā, jumta nomaiņa ir attiecināmās izmaksas. Tomēr vēršam uzmanību, ka jābūt sniegtam jumta tehniskā stāvokļa novērtējumam un bojājumiem jābūt konstatētiem būves tehniskās apsekošanas atzinumā. Papildus norādām, ka veicot ēku atjaunošanu jāņem vērā, ka ir jānodrošina atbilstība vērtēšanas kritērijiem, piemēram, 1.kvalitātes kritērijam - ēkas energoefektivitātes paaugstināšanas rezultātā plānotais siltumenerģijas ietaupījums (megavatstundas/gadā) attiecībā pret projekta attiecināmām izmaksām (tūkstošos *euro*) vismaz 0,5, ja ēka atrodas pieminekļu teritorijā, vai 0,7 pārējos gadījumos.